
A soltvadkerti borászat fejlődése az 1700-as évektől napjainkig

Soltvadkert, Bács-Kiskun megye 7600 lelkes kisvárosa. Az itt élő emberek mindennapjait az 1700-as évek óta a szőlőtermelés, és borászat határozza meg. Jelenleg az ország legnagyobb hegyközsége.
Témaválasztásomnak személyes oka van, hiszen itt nőttem fel, és a családom is szőlőtermesztéssel foglalkozik. Dolgozatom célkitűzései, a szőlészet, borászat megismerése, a helyi borászat jó hírének javítása, a borfogyasztói magatartás, és az ágazat gazdasági helyzetének feltárása.
Dolgozatom irodalmi áttekintését, a város történetével, a szőlőkultúra kialakulásával kezdem, majd rátérek a szocializmusban kialakult szakszövetkezetekre és a rendszerváltás utáni időszakra.
A primer kutatásomban strukturált interjút, és kérdőíves megkérdezést alkalmaztam. A múltról a Jóreménység Szakszövetkezet nyugalmazott elnökével, a jelenről öt helyi borásszal készítettem interjút, a fogyasztók véleményét 100 fő helyi lakos, és 100 fő turista megkérdezésével ismertem meg.
Az általam vizsgált két korszak alapjaiban különbözik. A szocialista politikának köszönhetően 1960-ban szakszövetkezetek alakultak, mely a tagok és a szövetkezet között egy kedvező együttműködést biztosított. A következő hét évben, nagyüzemileg művelhető szőlőterületeket telepítettek, és elindították az ország első szövetkezeti borpalackozóját, mely történelmi lépés volt. 1968-ban két melléküzemágat indítottak, egy üzemanyagtöltőt és egy műanyagüzemet. A fejlődést a rendszerváltás, és a kárpótlás törte meg. Erre az időszakra tehető az iparszerű borhamisítás, melyből a média egy országos lejárató kampányt indított. Sajnos még napjainkban, 20 év elteltével is érezhető a hatása. A borászok a régi, magyar, alföldi szőlőfajták termelésével szeretnének kitörni, hiszen így tudják megmutatni az alföldi borok egyediségét. A fajtaválasztás mellett a technológia folyamatos korszerűsítésével próbálják a borok minőségét javítani, törekvésüket számos hazai, és külföldi borversenyen elért nívós eredmény igazolja.
A kérdőíves megkérdezésből kiderült, a megkérdezettek többsége magyar borokat fogyaszt, tájegységek szempontjából azonban különbségek mutatkoznak, a turisták mindössze 20%-a fogyaszt alföldi borokat, míg a helyiek közel fele.
Kutatásomból megállapíthatom, hogy egy fogyasztói réteg körében nő az érdeklődés az alföldi borok iránt, de még sok feladat vár a borászokra a régi hírnév visszaszerzéséig. Úgy gondolom a technológia fejlesztésével, a borturizmus elindításával és jó marketing stratégiával jó úton haladnak e felé.



